-Նախորդ Կարմիր գրքի հետ համեմատած` նորում բույսերի, կենդանիների տեսակներ կան, որոնց քանակն ավելացել է, բայց դա չի նշանակում, թե դրանց սպառնացող վտանգներն էլ են մեծացել: Պարզապես մենք, նոր գիրքը կազմելիս, մեր բույսերն ու կենդանիները միջազգային չափորոշիչներով ենք գնահատել: Նախկինում դրանք տվյալ չափորոշիչներով չեն գնահատվել, պարզապես գրքում ներառվել են գիտնականների սուբյեկտիվ տեսակետները, ինչը սխալ է: Նրանք նշում էին, որ տվյալ տեսակի կենդանին քիչ է, ինչն այդպիսով ներառվում էր Կարմիր գրքում: Սակայն Բնության պահպանության միջազգային միությունը մշակած չափորոշիչններ ունի. դրանց համաձայն էլ առանձնացվել են հազվագյուտ և ոչնչացման վտանգի տակ գտնվող կենդանիները: Այդ չափորոշիչներից յուրաքանչյուրն իր մեջ ներառում է որոշակի համակարգ, որով գնահատվում է տեղանքը, տեսակի քանակը և վայրի բնության մեջ դրանց հանդիպելու հաճախակիությունը: Տեսակներ կան, որոնք վերացել են ռեգիոնում և նույնիսկ աշխարհում: Օրինակ` մեր իշխանի երկու տեսակներն ընդհանրապես վերացել են և աշխարհում գոյություն չունեն: Իշխանն ուներ 4 ենթատեսակ, որից մնացել են «գեղարքունին» և «ամառային բախտակը», իսկ «ձմեռային բախտակն» ու «բաջակն» ընդհանրապես վերացել են: Սահմանված չափորոշիչների համաձայն` եթե վերջին 50 տարվա ընթացքում տվյալ տեսակը տվյալ ռեգիոնում չի հանդիպել, ապա համարվում է վերացած տեսակ: